Source: https://www.zakonypreludi.sk/zz/1950-27
Timestamp: 2019-03-18 21:31:13+00:00
Document Index: 17543218

Matched Legal Cases: ['§ 37', '§ 1', '§ 2', '§ 6', '§ 7', '§ 8', '§ 108', '§ 2']

27/1950 Zb. Zákon o štátnej podpore pri živelných pohromách | Aktuálne znenie
27/1950 Zb.
Zákon č. 27/1950 Zb.Zákon o štátnej podpore pri živelných pohromách
Čiastka 12/1950
Platnosť od 23.03.1950
Účinnosť od 22.04.1950 do31.12.2011
Zrušený 42/1994 Z. z.
Zákon č. 395/2011 Z. z. vložil do zákona č. 42/1994 Z. z. nový § 37a, ktorý je zrušovacím ustanovením pre zákon č. 27/1950 Zb.
§ 1. - Podpora pri živelných pohromách.
Poskytovanie podpôr. (§ 2 - § 6)
Záverečné ustanovenia. (§ 7 - § 8)
Aktuálne znenie 22.04.1950 - 31.12.2011
zo dňa 22. februára 1950
o štátnej podpore pri živelných pohromách.
Podpora pri živelných pohromách.
(1) Osobám, ktoré boli postihnuté škodami spôsobenými živelnou pohromou na pôdohospodárskom majetku, môže sa v prípadoch hodných osobitného zreteľa, najmä ak by bolo v dôsledku týchto škôd ohrozené plnenie jednotného hospodárskeho plánu, poskytnúť podpora zo štátnych prostriedkov, zaistených v štátnom rozpočte. Obdobne môže sa poskytnúť podpora pri škodách spôsobených živelnou pohromou na inom než pôdohospodárskom majetku.
(2) Na poskytnutie podpory podľa predchádzajúceho odseku niet právneho nároku.
Poskytovanie podpôr.
(1) Podporu možno poskytnúť zásadne len československým občanom bývajúcim na území Československej republiky a právnickým osobám majúcim na tomto území svoje sídlo.
(2) Podpory sa poskytujú v peniazoch, naturáliách alebo iným účelným spôsobom.
(1) O poskytovaní podpôr rozhodujú okresné národné výbory.
(2) Podpory sa poskytujú za súčinnosti krajských a miestnych národných výborov.
(3) Hlavný dohľad nad poskytovaním podpôr a vedenie podporovacích akcií prislúcha pri živelných pohromách na pôdohospodárskom majetku Ministerstvu pôdohospodárstva, pri živelných pohromách na inom než pôdohospodárskom majetku Ministerstvu vnútra.
Podrobnosti o poskytovaní podpôr, najmä o podmienkach a spôsobe poskytovania, o vyšetrovaní škôd a o konaní, upravia ministerstvá vnútra a pôdohospodárstva po dohode so Štátnym úradom plánovacím a s Ministerstvom financií smernicami, ktoré vyhlásia v príslušnom úradnom liste.
Zrušenie živelných fondov.
(1) Začiatočným dňom účinnosti tohto zákona vstupujú doterajšie živelné fondy do likvidácie. Doterajšia správa týchto fondov vykoná likvidáciu a zakončí bežné prípady podľa smerníc, ktoré vydá Ministerstvo pôdohospodárstva po dohode s Ministerstvom financií, a zvyšok imania odvedie do štátnej pokladnice.
(2) Dňom ukončenia likvidácie, ktorý vyhlási Ministerstvo pôdohospodárstva v príslušnom úradnom liste, sa živelné fondy zrušujú.
Oslobodenie od dávok a poplatkov.
Písomnosti a úradné úkony v konaní podľa tohto zákona sú oslobodené od dávok za úradné úkony vo veciach správnych a poplatkov.
Zrušuje sa platnosť, poprípade používateľnosť všetkých predpisov, ktoré odporujú tomuto zákonu, najmä
1. ustanovení §§ 108 až 110 zákona č. 76/1927 Sb., o priamych daniach,
2. zákona č. 118/1927 Sb., o poskytovaní podpôr pri živelných pohromách,
3. vládneho nariadenia č. 74/1928 Sb., o náhradách pozemkovej dane z dôvodu živelných škôd na pôdohospodárskych kultúrach, a vládneho nariadenia č. 75/1928 Sb., o poskytovaní podpôr pri živelných pohromách,
4. vládneho nariadenia č. 38/1940 Sb., ktorým sa mení a doplňuje zákon č. 76/1927 Sb., o priamych daniach, a zákon č. 118/1927 Sb., o poskytovaní podpôr pri živelných pohromách, a vládneho nariadenia č. 39/1940 Sb., o náhradách pozemkovej dane a o podporách pri živelných pohromách, a
5. všetkých predpisov o príspevkoch a náhradových prídeloch živelným fondom, najmä § 2 ods. 2 zákona č. 77/1927 Sb., o novej úprave finančného hospodárstva zväzkov územnej samosprávy.
Tento zákon nadobúda účinnosť 30. dňa po vyhlásení; vykonajú ho ministri pôdohospodárstva a vnútra po dohode so zúčastnenými členmi vlády.